KOMMISSIONENS BESLUTNING

af 10. december 1999

om EF-tilskud til udryddelse af smitsomt blæreudslæt hos svin i Italien i 1999

(meddelt under nummer K(1999) 4244)

(Kun den italienske udgave er autentisk)

(2000/59/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved Kommissionens beslutning 94/370/EF(2), særlig artikel 3, og

ud fra følgende betragtninger:

(1) Der er forekommet udbrud af smitsomt blæreudslæt hos svin i Italien i 1999; sygdommens forekomst er en alvorlig fare for svinebestandene i EF, og for at hjælpe med at udrydde sygdommen så hurtigt som muligt kan EF yde kompensation for tabene;

(2) da tilstedeværelsen af smitsomt blæreudslæt hos svin blev officielt bekræftet, gav de nationale myndigheder meddelelse om, at de havde truffet passende foranstaltninger, der også omfattede de foranstaltninger, der er anført i artikel 3, stk. 2, i beslutning 90/424/EØF;

(3) EF-tilskuddet udbetales, når det er konstateret, at foranstaltningerne er blevet gennemført, og når myndighederne har fremsendt alle ønskede oplysninger inden fristens udløb;

(4) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Italien kan få udbetalt EF-tilskud i forbindelse med udbrud af smitsomt blæreudslæt hos svin i 1999.

Med forbehold af kontrolresultaterne vil EF-tilskuddet være på:

- 50 % af Italiens udgifter til kompensation til ejere for slagtning og destruering af svin og destruering af produkter af svinekød

- 50 % af Italiens udgifter til rensning, desinsekticering og desinficering af udstyr og bedrifter

- 50 % af Italiens udgifter til kompensation til ejere for destruering af foder og kontamineret udstyr.

Artikel 2

1. Med forbehold af kontrolresultaterne udbetales EF-tilskuddet mod forelæggelse af dokumentation.

2. Den i stk. 1 nævnte dokumentation omfatter:

a) en epidemiologisk rapport vedrørende hver svinebedrift, hvor der er blevet slagtet svin. Rapporten indeholder oplysninger om følgende:

i) kontaminerede bedrifter:

- beliggenhed og adresse

- dato for mistanke om sygdom og dato for bekræftelse

- antal slagtede og destruerede svin samt datoen herfor

- slagte- og destrueringsmetode

- antallet og arten af de indsamlede prøver, der blev undersøgt på det tidspunkt, hvor der var mistanke om sygdommen; undersøgelsesresultaterne

- antallet og arten af de indsamlede prøver, der blev undersøgt på det tidspunkt, hvor den smittede svinebedrift tømmes; undersøgelsesresultaterne

- formodet smittekilde på basis af en afsluttet epidemiologisk undersøgelse

ii) kontaktbedrifter:

- som er anført i nr. 1), første, tredje, fjerde og sjette led

- den kontaminerede bedrift (udbrud), med hvilken der er optaget eller bekræftet kontakt; kontaktens art

b) en finansieringsrapport indeholdende en oversigt over begunstigede, deres adresse, antal slagtede dyr, slagtedato og udbetalt beløb (eksklusive moms og afgifter).

Artikel 3

Italien sender Kommissionen betalingsansøgningen og den i artikel 2 nævnte dokumentation inden den 1. maj 2000.

Artikel 4

1. Kommissionen kan i samarbejde med de nationale myndigheder foretage kontrol på stedet for at sikre, at foranstaltningerne er gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik(3), senest ændret ved forordning (EF) nr. 1287/95(4), finder tilsvarende anvendelse.

Artikel 5

Denne beslutning er rettet til Den Italienske Republik.

Udfærdiget i Bruxelles, den 10. december 1999.

På Kommissionens vegne

David BYRNE

Medlem af Kommissionen

(1) EFT L 224 af 18.8.1990, s. 19.

(2) EFT L 168 af 2.7.1994, s. 31.

(3) EFT L 94 af 28.4.1970, s. 13.

(4) EFT L 125 af 8.6.1995, s. 1.